b'\n_START_ARTICLE_\nNem\xc5\xa1ka doga\n_START_SECTION_\nIzgled\n_START_PARAGRAPH_\nRazmerje med vi\xc5\xa1ino in dol\xc5\xbeino Nem\xc5\xa1ke doge se mora pribli\xc5\xbeati 1:1. Samec naj ne bi bil manj\xc5\xa1i od 80\xc2\xa0cm ter samica ne manj\xc5\xa1a od 72\xc2\xa0cm. Minimalna te\xc5\xbea 18 mese\xc4\x8dne doge je 54\xc2\xa0kg oz. 45\xc2\xa0kg. Polna vi\xc5\xa1ina se po navadi dose\xc5\xbee pri dveh do treh letih starosti. Pse, ki ne ustrezajo tem kriterijem se izlo\xc4\x8di iz tekmovanj in niso primerni za razmno\xc5\xbeevanje po kriterijih kinolo\xc5\xa1ke zveze._NEWLINE_Nem\xc5\xa1ke doge imajo srednje velika vise\xc4\x8da u\xc5\xa1esa trikotne oblike in so obrnjena naprej. Ima kratko, gosto ter sijo\xc4\x8do dlako razli\xc4\x8dnih barv. Nekoliko uslo\xc4\x8den hrbet in v zadnjem delu pritegnjen trebuh. Rep je dolg, med tekom v \xc4\x8drti s hrbtom druga\xc4\x8de pa pove\xc5\xa1en. V\xc4\x8dasih so jim u\xc5\xa1esa in repe pristrigli zaradi zmanj\xc5\xa1anja po\xc5\xa1kodb pri lovu na divjad, danes pa je v ve\xc4\x8dini EU to prepovedano.\n_START_SECTION_\nKarakter\n_START_PARAGRAPH_\nNem\xc5\xa1ka doga je ne\xc5\xbeni velikan, ki pa zna biti tudi zelo trmast. Dostojanstven, prijazen in ljubezniv, igriv in potrpe\xc5\xbeljiv z otroki. Neizmerno ljubi ljudi okoli sebe in potrebuje \xc4\x8dlovekovo bli\xc5\xbeino. Ne laja veliko in postane agresiven le v primerih, ko okoli\xc5\xa1\xc4\x8dine to zahtevajo. Je umirjen pes, odgovoren in zanesljiv. Pogumen, zvest in primeren kot \xc4\x8duvaj. Zaradi njihove velikosti je v mladosti priporo\xc4\x8dljiva \xc5\xa1ola poslu\xc5\xa1nosti, zato da je kot odrasel pes la\xc5\xbeje vodljiv in krotljiv. So zelo navezani na \xc4\x8dloveka, potrebujejo njegovo bli\xc5\xbeino in se \xc5\xbeelijo \xc4\x8dutiti kot del dru\xc5\xbeine. Potrebujejo in \xc5\xbeelijo si \xc4\x8dlovekove bli\xc5\xbeine, zelo neradi so sami dlje \xc4\x8dasa. Nem\xc5\xa1ke doge se ne znajdejo najbolje kot izklju\xc4\x8dno zunanji pes. So ljubeznive, lahke za u\xc4\x8denje obna\xc5\xa1anja v domu. Pravilen zgodnji trening in socializacija sta zelo pomembna. Priporo\xc4\x8dljivo je, da gredo bodo\xc4\x8di lastniki z mladi\xc4\x8dkom v za\xc4\x8detni\xc5\xa1ki te\xc4\x8daj (med tretjim in \xc5\xa1estim mesecem starosti) ali celo nadaljevalni te\xc4\x8daj poslu\xc5\xa1nosti. \xc4\x8ceprav so nem\xc5\xa1ke doge, ki so rasle skupaj z majhnimi otroki, bolj umirjene in ne\xc5\xbene, je potrebno upo\xc5\xa1tevati dejstvo, da so veliko ve\xc4\x8dje od otrok. So odli\xc4\x8dni \xc4\x8duvaji, ki vas z glasnim laje\xc5\xbeem opozorijo na vsak obisk.\n_START_SECTION_\nVzgoja\n_START_PARAGRAPH_\nZ vzgojo je potrebno pri\xc4\x8deti takoj po prihodu v nov dom. Pes potrebuje zgodnjo socializacijo z ljudmi in \xc5\xbeivalmi. Navkljub mehkemu karakterju nem\xc5\xa1ka doga premore veliko mo\xc4\x8di v velikem telesu. Potrebuje lastnika s trdno voljo, ki je nepopustljiv pri vzgoji pri tem pa ne uporablja nasilja, saj lahko pes pri\xc4\x8dne trmit ali celo kazati znake agresije. Pasma je izredno u\xc4\x8dljiva in hitro dojemljiva, zato je potrebno biti dosleden. Ob primerni socializaciji odrasel pes ne povzro\xc4\x8da nikakr\xc5\xa1nih te\xc5\xbeav, zato za vodenje Nem\xc5\xa1ke doge fizi\xc4\x8dna mo\xc4\x8d ni potrebna. Sedaj v Sloveniji obstaja tudi pasja \xc5\xa1ola namenjena izklju\xc4\x8dno tej pasmi.\n_START_SECTION_\nBivanje\n_START_PARAGRAPH_\nVelika hi\xc5\xa1a z dvori\xc5\xa1\xc4\x8dem nikakor ni potrebna kljub velikosti, saj marsikateri lastnik trdi, da njihova doga najraje le\xc5\xbei na kav\xc4\x8du. Bivanje v pasji uti na dvori\xc5\xa1\xc4\x8du ni primerno, saj pes potrebuje bli\xc5\xbeino \xc4\x8dloveka in toplo okolje zaradi podvr\xc5\xbeenosti k mrazu. Najbolj\xc5\xa1e je veliko in mehko le\xc5\xbei\xc5\xa1\xc4\x8de v bivalnih postorih, ker doge po\xc4\x8divajo ve\xc4\x8dino dneva. Zaradi svoje izjemne velikosti potrebuje vzdignjene posode za hrano in vodo. Pasma ni podvr\xc5\xbeena uni\xc4\x8devanju stvari, a je treba paziti na lomljive stvari na policah in mizicah, da jih ne pomete z mo\xc4\x8dnim repom.\n_START_SECTION_\nGibanje\n_START_PARAGRAPH_\nZaradi hitre rasti do prvega leta potrebuje minimalno koli\xc4\x8dino gibanja, saj ne \xc5\xbeelimo tvegati po\xc5\xa1kodb kosti in sklepov. Odrasla doga potrebuje zmerno koli\xc4\x8dino sprehodov. So pravi gozdarji, zato jim tekanje po obgozdnih poteh najbolj ugaja. zaradi svoje umirjene narave se navadno ne oddaljujejo od lastnika.\n_START_SECTION_\nIzvor\n_START_PARAGRAPH_\nNajstarej\xc5\xa1a upodobitev dogi podobnih psov je v Babilonskem stolpu na relijefni plo\xc5\xa1\xc4\x8di iz 12. stoletja pred na\xc5\xa1im \xc5\xa1tetjem. Ogromnega psa vodi Asirski vojak na tkanem povodcu. Asirski vojni pes je izjemno podoben Tibetanskemu vi\xc5\xa1avskemu terieru za katerega kinologi smatrajo, da je prednik vseh dogam podobnih psov. Prav tako dogam podobne pse najdemo tudi v egip\xc4\x8danski kulturi kjer v kamen izklesani varujejo vhode._NEWLINE_Vedno znova starodobni pisci omenjajo "indijskega psa" katere so imeli sprva Asirci, kasneje pa tudi Rimljani in Grki. Sklepa se da je "indijski pes" pravzaprav Tibetanski pes, katerega najdemo ob vzno\xc5\xbeju Himalaje na severu Indije. Aleksander Veliki je dogam podobne pse prinesel s svojih osvajalskih pohodov iz katerih se kasneje razvije na gr\xc5\xa1kih tleh pasma Molosal. Iz Gr\xc4\x8dije se je pasma raz\xc5\xa1irila naprej v Rimski imperij. Rimljani so s svojim naprednim znanjem kinologije poskrbeli za kri\xc5\xbeanje z Britanskim vojnim psom, katere so uporabljali v vojski in tudi v gladiatorskih igrah. Me\xc5\xa1anica teh dveh pasem je prinesla mo\xc4\x8dnega a vitkega psa, ki je bil hitrej\xc5\xa1i in okretnej\xc5\xa1i ter tako primernej\xc5\xa1i za lov._NEWLINE_V istem \xc4\x8dasovnem obdobju so dogam podobni psi \xc5\xbeiveli tudi na podro\xc4\x8dju Rusije. Znano je, da so Tevtonce na vojnih pohodih spremljali veliki psi, ki so z glasnim laje\xc5\xbeem varovali tabore.\n_START_SECTION_\nSrednji vek\n_START_PARAGRAPH_\nZgodovina psov v srednjem veku je tesno povezana z lovom na divje \xc5\xbeivali ter varovanju vasi in pa\xc5\xa1nih skupnosti pred volkovi. Pse so celo opremljali z oklepi, da bi jih za\xc5\xa1\xc4\x8ditili pred ostrimi \xc4\x8dekani divjih svinj. Gr\xc5\xa1kega psa Molosal, kri\xc5\xbeanega z britanskim mastifom, so kri\xc5\xbeali \xc5\xa1e z irskim vol\xc4\x8djakom, katerega danes poznamo kot neposredni prednika nem\xc5\xa1ke doge. Z izumom smodnika se je uporaba psov pri lovu zmanj\xc5\xa1ala ter se tako vloga psov spremenila v statusni simbol. Zaradi svoje velikosti in elegantnosti so jim premo\xc5\xbeni lastniki nadevali zlate, \xc5\xbeametne in druge veli\xc4\x8dastne ovratnice.\n_START_SECTION_\n19. stoletje\n_START_PARAGRAPH_\nNa prvi pasji razstavi v Nem\xc4\x8diji leta 1863 je bilo prikazanih tudi 11 razli\xc4\x8dnih dog. Skupina sodnikov v Hamburgu leta 1876 je odlo\xc4\x8dila, da razli\xc4\x8dnim barvam navkljub doge spadajo v eno kategorijo. Njihov predlo je bil, da se zdru\xc5\xbeijo v eno pasmo nem\xc5\xa1kih dog (Deutsche Dogge). Dokon\xc4\x8dna odlo\xc4\x8ditev je padla leta 1880 v Berlinu, kjer je bila pasma nem\xc5\xa1ke doge tudi uradno potrjena. Leta 1891 je bil v Ameriki ustanovljen Klub Nem\xc5\xa1kih Dog in tako \xc5\xa1e dodatno uveljavil pasmo.'